text: Regnen vender tilbage torsdag
  08 januar 2018 kl. 08.25
  Onsdag kommer plus-graderne tilbage, og fra torsdag regner det igen efter nogle klare frostdage først på ugen.
  
  Ugen indledes med flot vintervejr efter, at nattefrost har domineret natten til mandag, som i formiddagens løb bliver solrig og stadig med temperaturer under frysepunktet.
  - Der kunne godt sidst på eftermiddagen dannes lidt rimtåge, der kan genere i løbet af nattetimerne til tirsdag. Tirsdag bliver også ganske kold, men natten til onsdag får vi en front indover, og det bliver varmere, siger vagthavende meteorolog ved Danmarks Meteorologiske Institut (DMI) Mette Wagner mandag morgen til Ritzau.
  Natten til onsdag kan blive helt uden nattefrost - og temperaturen kan komme op mellem to og fem grader onsdag. 
  Torsdag bliver efter alt at dømme skyet og med regn, og temperaturen falder, så der måske endda bliver lidt slud.
  Fredag bliver ligeledes skyet og med byger østfra.
  